b'\n_START_ARTICLE_\nVastastikusus\n_START_PARAGRAPH_\nMajandusantropoloogias t\xc3\xa4histab vastastikusus ehk retsiprooksus erinevaid teenuste ja toodete vahetusi v\xc3\xa4ljaspool turumajanduslikke raame. _NEWLINE_Majandusajaloolane ja -antropoloog Karl Polanyi on vastastikusust nimetanud \xc3\xbcheks toodete vahetuse kolmest peamisest p\xc3\xb5him\xc3\xb5ttest turu- ja \xc3\xbcmberjagamisp\xc3\xb5him\xc3\xb5tte k\xc3\xb5rval. Enamasti valitseb \xc3\xbchiskonnas \xc3\xbcks sellistest p\xc3\xb5him\xc3\xb5tetest, nii n\xc3\xa4iteks on turup\xc3\xb5him\xc3\xb5te valdavaim kapitalistlikes \xc3\xbchiskondades,_NEWLINE_ent on koloniaalajaloo ja globaliseerumise v\xc3\xa4ltel muutunud olulisemaks ka \xc3\xbclej\xc3\xa4\xc3\xa4nud maailmas. Toodete ja teenuste vahetus leiab aset erinevate turumehhanismide (nt raha) kaudu, mis m\xc3\xa4\xc3\xa4ravad vahetatava v\xc3\xa4\xc3\xa4rtuse. Vastastikusus toimib seevastu \xc3\xbcsna egalitaarsetes \xc3\xbchiskondades v\xc3\xb5rdsel positsioonil olevate inimeste vahel, kus l\xc3\xa4hedastes sotsiaalsetes suhetes olevad inimesed vahetavad enam-v\xc3\xa4hem v\xc3\xb5rdseid tooteid v\xc3\xb5i teenuseid . _NEWLINE_Vastastikuste vahetuste hulka v\xc3\xb5ib lugeda nii barterit kui kingituste vahetamist. Kuigi barteri puhul on tegemist kohese vahetusega, kingituste puhul toimub vahetus aga mingi aja jooksul, iseloomustab m\xc3\xb5lemat vastastikuste sotsiaalsete suhete ja neile tugineva usalduse olulisus vahetuse protsessis. Sellised suhted on ebaolulised vahetustes, mida vahendab raha. Samas on igasuguse vahetuse vastastikusus kontiinum: mida kohesem on vahetus (nt barteri puhul), seda v\xc3\xa4hem olulised on sotsiaalsed suhted, millele vahetus tugineb v\xc3\xb5i mida see loob. Mida pikema aja jooksul vahetus aset leiab, seda olulisem on usaldus ning juba olemasolev sotsiaalne suhe ja/v\xc3\xb5i sellise suhte loomine, millele vastastikusus saab tugineda. Niisiis iseloomustab ka raha poolt vahendatud vahetust sama joon: kui tegemist on laenuga, on selle toimimiseks oluline usaldus ja/v\xc3\xb5i sotsiaalne suhe, mis tagastamist garanteeriks. Viivitus vahetuses loob nii suhte kui tagastamise kohustuse ja seel\xc3\xa4bi m\xc3\xa4ngib vastastikusus rolli hierarhiliste suhete kujunemisel \xc3\xbchiskonnas, kus \xc3\xbche inimese suutlikkus t\xc3\xa4nu-, kingi- v\xc3\xb5i rahav\xc3\xb5lga tasuda on suurem kui teisel. _NEWLINE_Vastastikustel vahetustel v\xc3\xb5ib olla ka oluline poliitiline t\xc3\xa4htsus v\xc3\xb5imule saamisel nii mittet\xc3\xb6\xc3\xb6stuslikes \xc3\xbchiskondades nagu n\xc3\xa4iteks Melaneesia, kus nn moka vahetused tagavad pealiku rollini j\xc3\xb5udmise, kui ka t\xc3\xb6\xc3\xb6stus\xc3\xbchiskondades, kus poliitikute karj\xc3\xa4\xc3\xa4ri toetavad erinevad \xc3\xa4riringkonnad. Kui Melaneesias on sellised vahetused \xc3\xbchiskonna poolt aktsepteeritud ja ritualiseeritud, siis kapitalistlikes t\xc3\xb6\xc3\xb6stus\xc3\xbchiskondades on tegemist pigem varjatud vahetustega, mis tihti korruptsiooni piirimaile v\xc3\xb5ivad sattuda. _NEWLINE_Ameerika kultuuriantropoloog Marshall Sahlins eristas vastastikususes kolme eri t\xc3\xbc\xc3\xbcpi: \xc3\xbcldistatud, tasakaalustatud ja negatiivne vahetus . Vastastikusust kui \xc3\xbcldist printsiipi \xc3\xbchiskonnas k\xc3\xa4sitles ka Claude L\xc3\xa9vi-Strauss seletamaks vahetusi suguv\xc3\xb5sade v\xc3\xb5i perekondade vahel, mis loovad v\xc3\xb5i tugevdavad sugulussuhteid .'